בס"ד

יוסף – מהפך ומהלך למנהיגות

תקציר השיעור- השיעור יעסוק בדמותו של יוסף לאורך רצף הסיפורים בפרשתנו ובפרשה הקודמת. בפרשתנו מתוארת שיחה בין האחים אשר מתארים את בכיו של יוסף כאשר זרקו אותו לבור, אולם כאשר מסתכלים בתיאור ההשלכה של יוסף לבור בפרשה הקודמת לא מתואר שום בכי והתחננות של יוסף. תהייה זאת מובילה אותנו לעיון והבחנה שלאורך כל החלק הראשון של הסיפורים על יוסף עד לרגע שבו נזרק לכלא מבית פוטיפר, הכתוב לא מתאר שום רגש של יוסף, ומתאר אותו כדמות אטומה. לעומת החלק השני שם מתואר לנו שיוסף מביע הרבה רגש במפגש שלו עם האחים ובוכה 7 פעמים. לאחר השוואה בין הסיפור של יוסף בהתחלה עד שהאחים משליכים אותו לבור והסיפור עליו בהמשך בבית פוטיפר עד שמושלך לכלא. נזהה את נק' ההיפוך בדמותו של יוסף, הקב"ה בוחר להעביר אותו תהליך שבסופו יוסף לומד לפתח רגישות וחולשה לעצמו ולאנשים מסביבו. ורק כאשר יוסף עובר את התהליך הזה הוא יכול להפוך להיות המנהיג שהוא שואף להיות וראוי להיות.

השבוע נתבונן בדמותו של יוסף בתוך רצף הסיפורים שלו בפרשתנו ובפרשה הקודמת, כאשר יהודה ניגש ליוסף בפרשתנו ואומר את דבריו יוסף מתחיל לבכות, הבכי הזה מופיע כמה וכמה פעמים במשך המפגש של יוסף והאחים. בסוף הפרשה הקודמת יש דו שיח בין האחים שבו הם מצטערים על הצרה אשר עשו ליוסף "בהתחננו אלינו ולא שמענו", הפסוק הזה קשה קצת שהרי לא מופיעה שום תחינה או בכי בתיאור של הכתוב את האחים שמשליחים את יוסף אל הבור. הפרשנים השונים עמדו על הקושי הזה וביניהם הרמב"ן-

**1.**אשר ראינו צרת נפשו בהתחננו אלינו חשבו להם האכזריות לעונש גדול יותר מן המכירה, כי היה אחיהם בשרם מתחנן ומתנפל לפניהם ולא ירחמו, והכתוב לא סיפר זה שם, או מפני שהדבר ידוע בטבע כי יתחנן אדם לאחיו בבואו לידם להרע לו וישביעם בחיי אביהם ויעשה כל אשר יוכל להציל נפשו ממות, או שירצה הכתוב לקצר בסורחנם, או מדרך הכתובים שמקצרים במקום אחד ומאריכים בו במקום אחר: **(רמב"ן, מב,כא)**

האחים מרגישים את הקושי בכך שהתעלמו מבכייתו של יוסף יותר מעצם הפעולה של מכירתו וזריקתו לבור. הרמב"ן מסביר למה ההתחננות לא מופיעה בתיאור הראשון של זריקת האחים את יוסף לבור בשלושה נימוקים, האחד הוא שזה מובן מאליו ואין צורך לתאר את הבכי שלו בתחילה, השני שהכתוב בחר שלא לתאר בצורה יותר מדי רעה את האחים וקיצר בתיאור, והשלישי זה שזו תופעה ידועה שהכתוב מחליט לצמצם במקום אחד ולהרחיב במקום אחר.

אוריאל סימון נותן טעם נוסף-

**2**.ודומה שתחנוני יוסף אל אחיו מסופרים כאן (על דרך ההבזק לאחור), ולא למעלה בזמן התרחשותם, כדי שלא ללבות את הזעם של הקורא על אטימות הלב של מוכרי אחיהם מכאן, וכדי להגדיל בעיניו את הרושם של הכרתם באשמתם מכאן **(אוריאל סימון, יוסף ואחיו – סיפור של השתנות, אתר דעת).**

אוריאל סימון מציע, שבשביל שלא יחשבו על האחים כמה הם רעים כאשר קוראים על מעשיהם הכתוב בחר לצמצם בתיאור בתחילה, וכאשר הם מכירים באשמה שלהם נראה את הצער הגדול שלהם בזה משום שהבכי דווקא כן מתואר.

נפתלי טוקר עומד על הקושי ואף מעצים אותו-

**3.**אכן מצבו הנפשי של יוסף, בחלקו הראשון של סיפור יוסף ואחיו, שרוי באפלולית. אין לנו נתון כלשהו מה אופי רגשותיו כלפי אחריו בחלומותיו, מה המיה המתה נפשו בהיותו מושלך אל הבור. אולם העובדה שיכול היה המספר להתבונן בשפוני לבו במערכות מאוחרות ותר של הסיפור, מעידה כי ההתעלמות הראשונה היתה מכוונת, לצורך השגת מגמה לימודית, אומנותית, כלשהי**.(נפתלי טוקר, לדרכו של הכתוב המקראי בתאור מצבים נפשיים של הדמויות, בית מקרא 27 ד (תשמ"ב))**

יש פה תופעה, זה לא רק שלא מופיע שיוסף לא מתחנן לאחיו בתחילת הסיפור, אלא לא מופיע שום רגש של יוסף בחלק הראשון של הסיפור, ויותר מזה בחלק השני יש המון הופעות רגש של יוסף, גם בבכייתו של יוסף מול האחים, גם כאשר הוא לוקח את שמעון הוא נכנס לחדר לפני ובוכה, וכאשר הוא רואה את בנימין לראשונה נכמרו רחמיו והוא שוב הולך לצד לבכות, כאשר הוא מתוודה מול בנימין הם בוכים אחד על השני וגם כאשר הוא פוגש את יעקב אביו. והבכי לא מפסיק גם כשהאחים מצטערים מול יוסף על מעשיהם. יש פה משהו חריג: מתואר לנו 7 פעמים שיוסף בוכה בכל מיני סיטואציות, אין לנו עוד תיאור של כל כך הרבה רגש ובכי בשום דמות אחרת בתורה, והרגש לא מופיע רק בתור בכי, אלא גם כאשר הוא מחליט להתנכר לאחיו ויש תיאורים רחבים על תחושותיו של יוסף לכל אורך החלק השני.  
לעומת זאת בחלק הראשון שיוסף מושלך לבור לא מתואר שום רגש או בכי של יוסף, ויותר מזה לכל שאר הדמויות מסביב דווקא כן מתוארים הרגשות, למשל יעקב שאוהב את יוסף מכל אחיו, או שהאחים מרגישים שנאה כלפי יוסף ומתנכרים לו עד להשלכתו לבור ובתגובה למותו כביכול יעקב קורע שמלותיו מתאבל ובוכה עליו. נראה שהסיפור הזה כל כך דרמטי עם המון רגשות שונים של כל הדמויות ולמרות זאת אין שום תיאור של רגש של יוסף לאורך כל הדרך, לא כשהוא נמכר למצרים, לא כשהוא בבית פוטיפר ולא כשהוא נשלח לכלא. הכתוב מתעלם באופן בוטה מרגשותיו של יוסף בכל החלק הראשון, עד לשלב שהוא פוגש באחים ואז הכתוב לא מפסיק לתאר את צפונות ליבו. הכתוב כנראה לא מתאר את רגשותיו של יוסף בתחילה, משום שהוא רוצה להשאיר את יוסף אטום וחתום. נראה שיוסף לא ממש מבין את ההשלכות של מעשיו בתחילת הסיפור, הוא לא מבין שהחלומות שלו מרגיזים את האחים וגורמים להם לשנאה וכעס כלפיו, וכמעט אפשר להגיד שיוסף כל כך מכוון מטרה למלכות ולגדולה עד כדי כך שהוא לא שם לב לכל הדברים שקורים מסביבו ואדיש אליהם.

אולם הסיפור שלו עושה היפוך ומיד נראה היכן נעשה ההיפוך.   
ניתן להשוות בין שתי התיאורים של עלייתו של יוסף לגדלות עד שבסוף מושלך לבור. בפרק לז בחלק הראשון של הסיפור לעומת פרק לט בחלק השני של הסיפור-

**4.**

|  |  |
| --- | --- |
| **בראשית לז'** | **בראשית לט'** |
| וישראל אהב את יוסף מכל בניו (ג) | וימצא יוסף חן בעיניו (ד) |
| ועשה לו כתנת פסים (ג) | ויעזב כל אשר לו ביד יוסף (ו) |
| והנה תסבינה אלמתיכם ותשתחוין לאלמתי. ויאמרו לו אחיו המלך תמלך עלינו אם משול תמשל בנו (ז-ח) | איננו גדול בבית הזה ממני ולא חשך ממני מאומה (ט) |
| וילכו אחיו לרעות את צאן אביהם בשכם (יב) | ויהי כהיום הזה ויבא הביתה לעשות מלאכתו (יא) |
| וימצאהו איש והנה תועה בשדה (טו) | ואין איש מאנשי הבית שם בבית (יא) |
| ויאמרו איש אל אחיו הנה בעל החלמות הלזה בא (לז,יט) | ראו הביא לנו איש עברי לצחק בנו בא אלי לשכב עמי (יד) |
| ויפשיטו את יוסף את כתנתו את כתנת הפסים אשר עליו (כג) | ותתפשהו בבגדו [...] ויעזב בגדו אצלה וינס ויצא החוצה (יב-יג) |
| ויקח את כתנת יוסף [...] ויטבלו הכתנת בדם (לא) | ותנח בגדו אצלה עד בוא אדניו אל ביתו (טז) |
| לכו ונהרגהו ונשלכהו אל אחד הברות (כ) | ויקח אדני יוסף אתו, ויתנהו אל בית הסהר מקום אשר אסידי המלך אסורים ויהי שם בבית הסהר (כ) |
| והבור ריק אין בו מים (כד) | ויהי ה' את יוסף ויט אליו חסד ויתן חנו בעיני שר בית הסהר (כא) |
| ויעברו אנשים מדינים סחרים וימשכו ויעלו את יוסף מן הבור וימכרו את יוסף לישמעאלים בעשרים כסף ויביאו את יוסף מצרימה (כח) | וישלח פרעה ויקרא את יוסף וירצהו מן הבור ויגלח ויחלף שמלתיו ויבא אל פרעה (מא,יד) |
| ויפקדהו על ביתו וכל יש לו נתן בידו (לט,ד) | אין שר בית הסהר ראה את כל מאומה בידו (לט,כג) |
| וירא אדניו כי ד' אתו וכל אשר הוא עשה ד' מצליח בידו (לט,ג) | אין שר בית הסהר ראה...באשר ד' אתו ואשר הוא עשה ד' מצליח (לט,כג) |

הכפילות הזאת של הסיפור מלמדת שליוסף שני מחזורי חיים, בשני הסיפורים יוסף מגיע לגדולה פעם אחת אצל אביו ופעם אחת בבית פוטיפר. מיד לאחר מכן בשני הסיפורים יוסף מושלך אל הבור ולבית הסוהר, לכאורה כל הסיפור חוזר על עצמו, הרי ברור שהבור במצרים לא פחות גרוע מהבור של האחים ואף יותר. ויוסף מנסה להבין למה הקב"ה מביא אותו כל פעם לגדולה ואז הוא נופל לבור. באמת ברגע הזה אנחנו מגיעים לנק' ההיפוך שלא תמיד שמים לב אליה, כאשר שר האופים ושר המשקים מגיעים אליו לכלא, והוא מזהה שהם עם פרצופים זעופים ורעים והוא שואל אותם למה. ובעצם זאת נק' ההיפוך, פתאום יוסף שם לב לסביבתו, הוא מזהה את הרגשות ואת הפנים הרעות של השרים, בשונה מהחלק הראשון שם הוא לא ראה את הפנים הרעות של אחיו. זה הרגע בו יוסף יכול להצליח לצמוח אל המנהיגות.

הקב"ה זורק את יוסף לבור כדי ללמד אותו שכדי להיות במנהיגות ולהגיע לגדולה צריך לפתח רגישות גם לאנשים הפשוטים שנמצאים בבית הסוהר. לא מספיק העוצמות של יוסף מחלומותיו, הוא צריך גם שתהיה בו חולשה ויכולת לבכות ולאפשר לצד הרגשי שלו להיות פעיל. הסיבה שהתיאור של יוסף בוכה מופיעה בחלק השני, היא משום שרק אז אנחנו מגלים את הרגשות הפנימיים שלו, והכתוב יכול להציג את יוסף גם כדמות שקשובה לרגשותיה ובעלת חולשות ועולם פנימי ולא את הדמות האטומה שאנחנו פוגשים בתחילה.

**5.**המידה הג' רחמנים לרחם את אחינו בית ישראל ולכל הנוהג כשורה כמו שריחם אברהם על לוט ואנשי סדום והצילם, וכן השתדל להתפלל וללמד זכות על אנשי סדום טרם נהפכו עריהם. וכן שאר אבותינו יצחק ויעקב ע"ה והשבטים ירשו להם המידות הנעלות האלה. ולכן היה קשה להם מה שלא שמעו תחנוני אחיהם וצרות נפשו – יותר ויותר מעצם החטא והעבירה של המכירה. כי כמעט עזבו אז במה שלא שמעו תחנוני אחיהם את כל שלוש המידות האלה. ומזה יבין המבין ויכיר המכיר להיות עיניו פקוחות להתרחק ממידת האכזריות ולאחוז במידת הרחמנות, כי באותה מידה שהוא מתנהג מתנהגים כמו מן השמיים **(דרכי משה, פרשת מקץ)**

הדרכי משה אומר שהנק' של ההתנכרות של האחים, מתקשרת עם העבודה שיוסף היה ראוי לכך, כמו שהוא התעלם מהרגש שלהם הם התעלמו מהרגש שלו, "כמים הפנים לפנים". ורק כאשר יוסף רואה את אחיו וחש כלפיהם ניכור אבל מיד לאחר מכן נכמרים רחמיו והוא חווה רגש כלפיהם רק אז הוא עובר תהליך של שינוי והוא הופך לקשוב לרגשותיו ולחולשות של אחיו. הבעיה של יוסף בחלק הראשון של הסיפור זה שהוא צמח לגדולה בלי להיות סדוק ולהיות קשוב לאנשים סדוקים שסביבו, ובבור הוא למד להיות קשוב לסדקים הללו.

לאנשים עם אופי מנהיגותי עלולה להיות נטייה לחוסר הקשבה ורגישות, אבל מנהיג אמיתי צריך שתהיה לו גם אנושיות ורגישות פשוטה ולא רק את תכונת המנהיגות.

שבת שלום

ניגון לכבוד שבת- "לא תבושי"- באבוב:

https://www.youtube.com/watch?v=6FXAU8kJLAo